โอ้โห! JAS งบฯ 9 เดือนกำไรกระฉูด 1.47 หมื่นลบ.แถมปันผล 0.10 บ.
โอ้โห! JAS งบฯ 9 เดือนกำไรกระฉูด 1.47 หมื่นล้านจากปีก่อนมีกำไร 2.39 พันลบ. ส่วนไตรมาส 3/58 มีกำไร 882.55 ลบ.จากปีก่อนกำไร 648.19 ลบ.ปัจจัยที่ส่งผลให้กำไรเพิ่มขึ้นเนื่องจากรับรู้รายได้จากบริการบรอดแบนด์ที่มีลูกค้าเพิ่มขึ้น และมีกำไรจากการขายสินทรัพย์เข้ากองทุน
29 ต.ค. 2558

บริษัท จัสมิน อินเตอร์เนชั่นแนล จำกัด (มหาชน) หรือ JAS รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 882.55 ล้านบาท หรือมีกำไรสุทธิ 0.13 บาทต่อหุ้น เพิ่มขึ้น 36% จากช่วงเดียวกันของปีก่อนที่มีกำไรสุทธิ 648.19 ล้านบาท หรือมีกำไรสุทธิ 0.09 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 1.47 หมื่นล้านบาท หรือมีกำไรสุทธิ 2.10 บาทต่อหุ้น เพิ่มขึ้น 514.628% จากช่วงเดียวกันของปีก่อนที่มีกำไรสุทธิ 2.39 พันล้านบาท หรือมีกำไรต่อสุทธิ 0.33 บาทต่อหุ้น
โดยผลการดำเนินงานที่มีกำไรเพิ่มขึ้น  เนื่องจากมีรายได้ส่วนใหญ่มาจากบริษัท ทริปเปิลที บรอดแบนด์ จำกัด (มหาชน) (“TTTBB”)สำหรับลูกค้าที่ใช้บริการของบริษัท ทริปเปิลที บรอดแบนด์ จำกัด (มหาชน) (3BB) ในไตรมาส 3 ปี 2558 มีจำนวนเพิ่มขึ้นสุทธิ 100,112 ราย
บริษัทมีกำไรจากการขายสินทรัพย์เข้ากองทุนสุทธิ จำนวน 277 ล้านบาท  จากการส่งมอบทรัพย์สินเส้นใยแก้วนำแสงเพิ่มเติมให้กับกองทุนในไตรมาส 3 ปี 2558 รวมทั้งบริษัทได้บันทึกสำรองการขาดทุนจากอัตราแลกเปลี่ยน จำนวน 121 ล้านบาท และบริษัท ได้บันทึกสำรองหนี้สงสัยจะสูญของ TTTBB จำนวน 57 ล้านบาท โดย TTTBB มีการเปลี่ยนการตั้งสำรองหนี้สงสัยจะสูญสำหรับลูกหนี้ที่มียอดค้างชำระจากเดิม 6 เดือน เป็น 3 เดือน
พร้อมกันนี้บริษัทประกาศจ่ายปันผลงวด 1 ม.ค. 2558 ถึงวันที่ 30 ก.ย. 2558  เป็นเงินสดอัตรา 0.10 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 11 พ.ย.58 โดยกำหนดจ่ายเงินปันผล 27 พ.ย.58